40. schôdza NR SR - 1.deň - B. popoludní
Dátum: 2014-10-30
Poslanec: Nicholsonová, Lucia (-)
Druh vystúpenia: Vystúpenie v rozprave

120. Ďakujem veľmi pekne. Ospravedlňujem sa kolegom, ktorých som týmto posunula, prepáčte, pán poslanec Brocka. Prečo odvolávame ministra Richtera? Európska únia, hovoril o tom pred chvíľou pán kolega Zsolt Simon, nám zastavila eurofondy. Štyria audítori Európskeho dvora audítorov vypracovali správu, podľa ktorej Slovensku zastavujú finančnú pomoc Európskej únie, a to výške viac ako 165 mil. eur definitívne. Definitívne. Tých zvyšných viac ako 300 eur ešte visí vo vzduchu. Ešte nevieme, čo s tým bude. Zlyhala totiž naša domáca kontrola. Zlyhal orgán auditu. Ale zlyhali aj vnútorné kontroly na jednotlivých ministerstvách. Zlyhalo Slovensko. A je to hanba na desať zím. Poslúžili sme ako precedens, ako nelichotivý príklad krajiny, ktorú pri čerpaní fondov nie je hodné nasledovať. Ako odstrašujúci príklad krajiny, prijímateľa eurofondov, ktorá namiesto toho, aby si peniazmi z Bruselu pomohla riešiť nezamestnanosť, diaľnice, vedu, vzdelávanie a podobne, eurofondami nasycuje mafiu, organizovaný zločin, politický či ekonomický, či ten klasický hlavohruďový, a to práve cez nastrčené biele kone, cez rôzne poradenské firmy. Eurofondami na Slovensku živíme korupciu a neexistuje tu inštancia, na ktorú by sa Brusel mohol spoľahnúť ako na partnera, ktorý korupciu pri kontrolách odhalí. Nie. Ešte aj tá naša formálna kontrola sa nechala oblbnúť eurofondami a na hanbu nás všetkých na to Brusel cez reaudit niektorých projektov prišiel. Boli sme prichytení pri čine. A to je hanba. Koho je to chyba? Je to naozaj chyba ministra Richtera? Myslím si, že za normálnych okolností v normálnej krajine by pri takomto prúseri mala padnúť celá vláda a nie takto, že to riešime chabým pokusom opozície odvolať jedného z jej členov. V slušných spoločnostiach, v slušných krajinách po takomto obrovskom škandále odstúpi premiér aj s celou vládou sám. Odstúpia tí, ktorí majú maslo na hlave. Je to teda naozaj chyba pána ministra Jána Richtera? Toho pána ministra, ktorý sa až dojemne postaral o zvýšený vianočný dôchodok pre našich dôchodcov? To je ťažko uveriteľné, nie? To je ťažko uveriteľné aj po tom, čo tu predviedol v tom svojom prejave pán minister Ján Richter pred malou chvíľou. Je to ťažko uveriteľné, že takýto človek by bol odvolávaný za škandál s eurofondami, že by sa mohol pričiniť o to, že tejto krajine boli zastavené stámilióny eurofondov. Musím povedať pravdu, že akokoľvek by sme chceli prekrúcať, len veľmi ťažko by sme mohli ukázať prstom na ministra práce a zvolať, že len on a výlučne on je zodpovedný za zastavenie miliónov z eurofondov. Pravda je totiž taká, že my nevieme, ktoré projekty a z akých operačných programov vlastne audítori Európskeho audítorského dvora reauditovali. Mohli tam byť pokojne projekty z operačného programu vzdelávanie. Mohlo ísť o projekty na diaľnice, mohlo ísť o projekty OPIS-u a ďalších. Nevieme. A preto by bolo skutočne nefér, keby sme ukázali v tejto súvislosti výlučne na ministra Jána Richtera. Ale pozrime sa na to, z čoho nás to vlastne tá Európska únia obvinila a za čo nás potrestala. Pri reaudite odhalili zistenia vysokej závažnosti, ktoré viedli k uplatneniu finančných opráv v programovom období 2007 – 2013. Odhalili také veľmi závažné pochybenia pri čerpaní, nedostatočnú kontrolu, predražené nákupy či zmanipulované verejné obstarávania, a to všetko vedie ku korupcii a k neefektívnemu využívaniu eurofondov v takom rozmere, že nám EÚ definitívne nepreplatí projekty vo výške 135 miliónov eur, a to sú len peniaze z eurofondov. Ja myslím, že si všetci spomínate na sociálne podniky. Áno, to je perfektný príklad, ktorý sa musí v tejto súvislosti spomenúť, pretože Európska únia už raz vyňala z financovania európskych fondov jeden veľký projekt, a boli to práve sociálne podniky, vo výške 11 mil. eur. Myslíte si, že k tým sociálnym podnikom, ktoré boli ničím iným iba tunelom do eurofondov, že sa k nim tie peniaze nedostali? Dostali. A v plnej výške. Jedenásť miliónov eur. Niekto to zaplatil. Kto to zaplatil? Zaplatil to daňový poplatník v zmysle rovnice, keď nedá Brusel, dá daňový poplatník. A my to odniekiaľ zoberieme. Cez niečo to vyberieme. Toto je to isté, ale nejde o 11 mil. eur. Ide minimálne o 135 mil. eur a môžeme čakať ešte na ďalšie korekcie. Kde a ako v tomto všetkom figuruje minister Richter? Musím povedať, že minister Ján Richter je symbolom všetkého vyššie spomenutého. On to symbolizuje, všetko, o čom som doteraz hovorila. A nielen ja, ale aj moji predrečníci. Programovacie obdobie, ktoré audítori auditovali, sa začalo v roku 2007. Do roku 2010 bačoval SMER. Na chvíľu sa ich bačovanie prerušilo tou našou krátkou etudou. A môžem povedať za pána exministra Jozefa Mihála aj za mňa, že my sme minimálne rok na ministerstve práce, sociálnych vecí a rodiny upratovali bordel v prerozdeľovaní eurofondov, ktorý napáchalo vedenie ministerstva, ktoré sme striedali, a tam išlo o trestnoprávnu zodpovednosť. Tam boli trestné stíhania vo veci, ja už som o tom dnes hovorila. Tam boli konkrétni ľudia vo väzbe vyšetrovacej. Všetko sa zastavilo s nástupom tejto vlády. Takže Brusel prišiel a monitoroval projekty od roku 2007. A bolo to začiatkom roka 2008, kedy denník SME priniesol dnes už toľkokrát spomenutú informáciu, podľa ktorej sa premiér Robert Fico s vtedajším generálnym sekretárom SMER-u Jánom Richterom stretávali s primátormi a so starostami, pričom témou ich stretnutí bolo práve čerpanie eurofondov. Je pozoruhodné, že pánovi Richterovi tak veľmi ležalo na srdci, aby starostovia a primátori za SMER získali podporu pre svoje projekty. Tak veľmi mu to ležalo na srdci, že im odporučil poradenskú firmu Star EU. Pán poslanec Podmanický tu nie je, ale ja si myslím, že to nie je v poriadku. Nie je v poriadku, keď jeden starosta, keď jeden poslanec Národnej rady odporúča ostatným starostom a primátorom nejakú konkrétnu poradenskú firmu. A už vôbec nie je v poriadku, ak sa na konci preukáže, že tá firma mala 100-percentnú úspešnosť. Do ktoréhokoľvek výberového konania sa nastrčila, tam vyhrávala. Nie je to v poriadku. Úvodzovky dolu. To je citát. "Dozvedeli sme sa, že agentúra Star EU je pripravená metodicky nám pomáhať v oblasti projektov, technickej dokumentácie aj s prípravou ďalších podkladov," povedal vtedy náš súčasný kolega Mikuláš Krajkovič, známy podľa médií aj ako najmenej aktívny poslanec, inak starosta obce Vápeník z okresu Svidník. V parlamente pán kolega slúži už tretie funkčné obdobie, ale okrem toho, že sedí v parlamente, je aj okresným predsedom strany vo Svidníku a teda starostom v dedinke Vápeník. Pod jeho vedením sa SMER-u – SD vo svidníckom okrese zjavne darí a v posledných voľbách tam získal 63,5 percenta. Áno, toto je presne, o čom tu dnes hovoríme. Presne takýmto spôsobom sa to robí. Presne takýmto spôsobom sa nasycuje tá chobotnica, ktorá má chápadlá už úplne všade. Presne o takúto korupciu tam ide. Ak si zabezpečíte dobrého poradcu pri projekte, ak máte takéhoto bieleho koňa, váš projekt prejde a tešiť sa z toho bude hneď niekoľko zainteresovaných strán. Budú sa z toho tešiť obyvatelia obce, pretože obec prosperuje, keďže dostala eurofondy. Majú z toho radosť, majú z toho prospech. Vy z toho získate hlasy v lokálnych voľbách, pretože keď máte takého frajera starostu, ktorý presadí svoj projekt – a je úplne jedno, že cez nastrčeného bieleho koňa –, ktorý presadí svoj projekt a získa tie peniaze, samozrejme, že vás budú voliť. Najskôr teda uspejete v lokálnych voľbách, neskôr tieto hlasy prinesiete aj do parlamentných volieb. Takto to funguje. A samozrejme, obrovskú radosť má aj strana, pretože cez bieleho koňa do jej pokladnice, o ktorú sa niekto stará, natečú peniaze, ktoré sa zvyknú vykazovať ako dar. Takto nejako fungujú nastrčené biele kone, cez ktoré tečú peniaze politickým, ekonomickým alebo aj klasickým hlavohruďovým mafiám. Takže pán dnešný minister Richter takto obehol stovky starostov a primátorov a odporúčal vždy pripravenú firmu Star EU. A veru odporúčal vskutku veľmi šikovnú firmu, veľmi šikovnú firmu, ktorá bola dobre pripravená a zdá sa, že na úplne všetko. Firma Star EU sa zúčastnila na všetkých 70-tich výberových konaniach a všetkých 70 aj vyhrala. Pani Tomanová, to nie je argument, že iba jeden z tých výberových, jedno z tých výberových konaní bolo pod ministerstvom práce, sociálnych vecí a rodiny, čím ste vy dôvodili. Firma Star EU mala 100-percentnú úspešnosť. A aby som nezabudla, výberové konania pre obce a mestá zabezpečovala spoločnosť Tender profit a, čuduj sa svetu, obe tieto firmy sú personálne prepojené. Pripomeňme si teda ešte raz, že čo nám to tá Európska únia vlastne vyčíta natoľko, že nám dokázala zastaviť stovky miliónov eur z eurofondov. Vyčíta nám korupciu, zmanipulované tendre, predražené projekty. A tu máme odpoveď na to, prečo tu dnes sedí pán minister Ján Richter v úlohe odvolávaného člena vlády. Práve preto, že svojím počínaním a prepojením na firmu Star EU je symbolom korupcie, zneužívania eurofondov, klientelizmu, subvenčných podvodov, nastrčených bielych koní pri tunelovaní eurofondov. V slušnej krajine by človek s takýmto morálnym štítom nemohol zastávať funkciu ministra práce, sociálnych vecí a rodiny ani funkciu žiadneho iného člena vlády. V slušnej krajine by minister s takýmto morálnym štítom pri prevalení informácie okamžite zo svojho postu odstúpil. V slušnej krajine by minister, ktorého rieši Národná protikorupčná jednotka, odstúpil. V slušnej krajine by ministra s takýmto morálnym štítom po prevalení informácií slušný premiér krajiny odvolal. A ja vám teraz poviem niektoré príklady takých krajín, takých ministrov alebo takých premiérov: Turecko. Zo svojho postu odstúpil tretí turecký minister pre podozrenia kvôli korupcii. Bol to turecký minister životného prostredia a urbanizácie Erdogan Bayraktar. Poľsko. Poľský minister športu odstúpil z funkcie, pretože sa mal snažiť protizákonne ovplyvňovať novú legislatívu o hazardných hrách. Iba kvôli podozreniu. Irak. Pre obvinenia z korupcie odstúpil iracký minister obchodu. Tam bolo podozrenie z rozsiahlej korupcie v jeho rezorte, do ktorých boli zapletení aj jeho dvaja bratia. Taliansko. Pre obvinenia z korupcie odstúpil taliansky minister priemyslu Skajola. On, predstavte si, že on odstúpil s odôvodnením, že sa chce obvineniam brániť súdnou cestou, ale napriek tomu, že teda bol presvedčený o svojej nevine, odstúpil a ďalej sa na súdnych pojednávaniach zúčastňoval ako radový občan, aby obhájil svoju česť. Bulharsko. Bulharský minister Nanev rezignoval iba niekoľko hodín potom, ako ho prokuratúra, to už bolo obžalovanie, obžalovala z korupcie kvôli údajným nevýhodným zmluvám na nákup protivírusového lieku Tamiflu. Česko. Český minister Kocourek odstúpil pre podozrenie z korupcie. Kuvajt. Kuvajt, vážení priatelia! Minister vnútra odstúpil pre podozrenie z korupcie a z toho, že údajne policajti zbili na ulici nejakého muža. Veľká Británia. Britský minister obrany odstúpil kvôli pochybnému kamarátovi. Nie kvôli tomu, že on bol obvinený z niečoho, ale jeho blízky priateľ bol obvinený z niečoho a on sám od seba odstúpil. To sú príklady iba niekoľkých krajín. Mohla by som pokračovať Švédskom a proste ďalšími krajinami. Ale ja si myslím, že to stačí pre to, čo som tým chcela povedať. Povedzme si, ako je to u nás. U nás skupinka malomocných opozičných poslancov, malomocných rozumejte ako málo mocných, sa snaží o to, čo by malo byť v normálnej krajine úplne normálne: Odvolať človeka, ktorý si morálne nezaslúži zastávať post ministra práce, sociálnych vecí a rodiny, pretože jeho pôsobenie je hrubým výsmechom do tvárí všetkých slušných ľudí v tejto krajine. Akokoľvek chabo môže táto naša iniciatíva vyzerať, akokoľvek sa z nej môžte smiať, akokoľvek máte pocit, že je to proste len úbohá etuda a na viac sa nezmôžeme, ja som rada, že sme na to pristúpili a to aj napriek tomu, že je zrejmé, že ten, kto sa stará o pokladňu SMER-u a o to, aby bola plná, lebo plná pokladňa vyhráva v tejto krajine voľby, ten, kto ju plní vlastnou hlavou cez nastrčené poradenské firmy, ten, čo kope tunely do obrovských fondov Európskej únie, je mi jasné, že takýto človek je posvätnou kravou a siahnuť naň je takmer nemožné. Ale akokoľvek smiešna sa táto naša iniciatíva môže zdať v porovnaní so silou štátostrany a vládnych poslancov v pléne, som rada, kolegovia, že sme sa na to podujali, pretože na krivosť treba ukazovať prstom a treba sa zas a znovu snažiť s ňou skoncovať. Slušní ľudia v tejto krajine musia mať pocit a musia vedieť, že v zákonodarnom zbore majú svojich zástupcov. A teraz niečo k tomu, a tu by som chcela skončiť, lebo to bol strašne pekný záver, že? Ale musím ešte povedať niečo k tomu, ako sa pán premiér aj pán minister bili za to, že úžasne zvláda svoju agendu. Nezvláda svoju agendu, nezvláda svoju agendu, a to minimálne v dvoch konkrétnych veciach. Po prvé, ten, ten paškvil, ktorý sem priniesol ako reformu dávok v hmotnej núdzi, musím vám povedať, že oni sa tým síce hrdia, a s meritom veci, ja myslím, že každý súdny človek súhlasí. Človek by si mal odpracovať to, čo mu štát dáva, ale malo by to fungovať. A ten nástroj, ktorý sem priniesli, spôsobil to, že tie aktivačné práce a všetky tie hodiny, ktoré by mali ľudia v hmotnej núdzi stráviť nejakou zmysluplnou prácou, aby dostali zaslúženú tú pomoc od štátu, skončili tak, že absolútne zlyhali. To sú správy, ktoré mám z obcí, to sú správy, ktoré mám z miest. Viete, čo sa z toho stalo? Stal sa z toho nástroj, cez ktorý sa kupujú voličské hlasy. Ten volič sa stáva rukojemníkom starostu a stáva sa rukojemníkom primátora, a toto chceli. To nebol omyl, to bol zámer, aby sa takéto niečo presadilo. To sú veci, ktoré vám tu rozprávam, ktoré mám z úradov práce, od konkrétnych starostov, od konkrétnych primátorov a, čuduj sa svete, sú tam aj primátori a starostovia za SMER. Takto to skončilo. A ďalšia vec, pre ktorú ja mám veľmi ťažké srdce na pána ministra, a to sú sociálne služby. Tou novelou zákona o sociálnych službách, ktorú sem priniesol a ktorú toto plénum schválilo, tá spôsobila absolútny kolaps v sektore sociálnych služieb a, samozrejme, nelikvidujú sa verejní, likvidujú sa neverejní, lebo to všetko, čo je v súkromných rukách, proste treba udupať a zničiť, čo tam po tom, že diskriminujeme veľmi veľa občanov v tejto krajine, veľmi veľa dôchodcov, za ktorých sa tu permanentne bijú, ktorí sú u neverejných poskytovateľov sociálnych služieb. A ja vám prečítam časť zo stanoviska Asociácie neverejných poskytovateľov sociálnych služieb, ktorí búchajú na poplach, pretože táto novela, ktorú sem priniesol pán minister, ich dorazila. "17. 10. 2014 sme zo zúfalstva na Námestí SNP zorganizovali verejné zhromaždenie občanov k sociálnym službám. Prišlo tam cirka 300 účastníkov. Situácia vo financovaní sociálnych služieb je pred kolapsom a chceli by na to upozorniť všetkých poslancov Národnej rady. Samosprávy si robia, čo chcú, zákon ich nevie prinútiť, aby poskytovali občanom príspevky. Tento štát rozdeľuje prijímateľov sociálnych služieb na dve kategórie, tento štát, práve cez novelu zákona o sociálnych službách. Na tých, ktorí majú nárok na dotovanú cenu od prvého dňa v zariadení, a na tých, ktorí si musia platiť nedotovanú cenu osem mesiacov a nikoho to nezaujíma. Ako poskytovatelia sociálnych služieb poskytujeme sociálne služby v prostredí právnej neistoty. Nevieme, či na nasledujúci rozpočtový rok neskrachujeme. Štát nás tak diskriminuje, zavádza iné podmienky a mechanizmus financovania verejných a neverejných, pričom neverejní nemajú v konečnom dôsledku poskytované sociálne služby," to je to, na čo boli zriadení. Idú sa usilovať dostať túto tému až do Bruselu. "Už máme toho dosť. Krachujeme, štát nás predhodil nekompetentným a neschopným samosprávam a nedokáže sa s nimi pohnúť. A s týmto odkazom diskriminácie sa obraciame na vás, vážení páni poslanci, vážené panie poslankyne," a s týmto odkazom o diskriminácii nielen neverejných poskytovateľov, ale hlavne tých občanov, ktorí sú tam, pôjdu do Bruselu. "S úctou Milada Dobrotková." Takže to je k tomu, ako pán minister zvláda tú svoju agendu. Ďakujem pekne.